Nr: 139159/DGD/26.05.2021

**REFERAT DE APROBARE**

Legea nr. 249/2015 privind modalitatea de gestionare a ambalajelor şi a deşeurilor de ambalaje, cu modificările și completările ulterioare reglementează domeniul ambalajelor și a deșeurilor de ambalaje și transpune în legislația națională Directiva 94/62/CE a Parlamentului European şi a Consiliului din 20 decembrie 1994 privind ambalajele şi deşeurile de ambalaje, cu amendările ulterioare.

Pentru punerea în aplicare a obligațiilor operatorilor economici care optează pentru îndeplinirea în mod colectiv a obligaţiilor de răspundere extinsă a producătorului a fost promovat Ordinul viceprim-ministrul, ministrul mediului nr. 1362/2018 privind aprobarea Procedurii de autorizare, avizare anuală şi de retragere a dreptului de operare a organizaţiilor care implementează obligaţiile privind răspunderea extinsă a producătorului, publicat în Monitorul Oficial al României, Partea I, nr. 39 din 15 ianuarie 2019.

Luând în considerare cele constatate cu privire la modul în care se desfășoară activitatea de gestionare a deșeurilor de ambalaje din deșeurile municipale la nivelul autorităților publice locale sau, după caz, cu a asociațiilor de dezvoltare intercomunitară în relația cu operatorii economici care optează pentru îndeplinirea în mod colectiv a obligaţiilor de răspundere extinsă a producătorului este necesară clarificarea unor aspecte.

Pe de altă parte, directiva europeană solicită statelor membre să se asigure de faptul că activitatea organizațiilor care pun în aplicare obligațiile ce le revin în temeiul schemelor de răspundere extinsă a producătorilor în numele producătorilor se desfășoare într-un mod transparent.

Pentru realizarea acestui deziderat este necesară introducerea unor atribuții noi Comisiei de supraveghere a răspunderii extinse a producătorilor.

Prin urmare, vă rugăm să aveţi amabilitatea să analizaţi, în vederea avizării, propunerea de ordin.